ລັດຖະບານລາວ ​ຈະ​ບໍ່​ສາມາດ ​ບັນລຸ​ເປົ້າໝາຍ ການ​ຫລຸດຜ່ອນ ​ບັນຫາ​ຄວາມທຸກ​ຍາກ ຂອງ​ປະຊາຊົນ
ໃນ​ປັດຈຸບັນ​ ແມ່ນຍັງ​ເຫຼືອ ບ້ານ​ຍາກຈົນ​ ຢູ່​ໃນ​ລາວ ເຖິງ 2,289 ບ້ານ ຫຼືຄິດ​ເປັນ 26​.72 ​ເປີ​ເຊັນ ຂອງ​ຈຳນວນ​ບ້ານ​ ທັງ​ໝົດ.
ລັດຖະມົນຕີລາວ ຍອມຮັບວ່າ ລັດຖະບານຈະບໍ່ສາມາດບັນລຸ ເປົ້າໝາຍ ການຫລຸດຜ່ອນບັນຫາຄວາມທຸກຍາກ ຂອງປະຊາຊົນ ໃນປີ 2015 ໂດຍສະເພາະແມ່ນໃນເຂດຊົນນະບົດຂອງ 10 ແຂວງ ທ່ານບຸນເຮືອງ ດວງພະຈັນ ລັດຖະມົນຕີປະຈຳສຳນັກງານນາຍົກລັດຖະມົນຕີ ແລະ ຫົວໜ້າຄະນະພັດທະນາຊົນນະບົດ ແລະລົບລ້າງຄວາມທຸກຍາກຂັ້ນສູນກາງ ໄດ້ຖະ ແຫລງຍອມຮັບ ຕໍ່ກອງປະຊຸມສະໄໝສາມັນຄັ້ງທີ 7 ຂອງສະພາແຫ່ງຊາດລາວຊຸດທີ 7 ໃນທ້າຍເດືອນກໍລະກົດນີ້ ວ່າເປັນການຍາກຢ່າງຍິ່ງ ທີ່ລັດຖະບານລາວ ຈະຈັດຕັ້ງ ປະຕິບັດ ໃຫ້ບັນລຸເປົ້າໝາຍ ສະຫັດສະຫວັດການພັດທະນາ ເພື່ອການລົບລ້າງບັນຫາ ຄວາມທຸກຍາກຂອງປະຊາຊົນລາວ ໄດ້ຕາມແຜນການທີ່ວາງໄວ້ໃນປີ 2015 ທັງນີ້ກໍເນື່ອງຈາກວ່າການຈັດຕັ້ງປະຕິບັດແຜນການໃນລະຍະ 3 ປີ ທີ່ຜານມານີ້ ລັດຖະບານ ສາມາດລົບລ້າງບັນຫາຄວາມ ຍາກຈົນຂອງປະຊາຊົນລາວໄດ້ໃນພື້ນທີ່ 886 ບ້ານ ຄິດເປັນ 9 9 ເປີເຊັນ ຂອງຈຳນວນບ້ານທີ່ມີຢູ່ທັງໝົດໃນທົ່ວປະເທດ ຊຶ່ງຄິດສະເລ່ຍເປັນລະດັບຄວາມສາມາດ ໃນການລົບລ້າງບັນ ຫາຄວາມຍາກຈົນໄດ້ພຽງແຕ່ 3 ເປີເຊັນ ກວ່າເທົ່ານັ້ນ ໃນແຕ່ ລະປີ ຫາກແຕ່ວ່າໃນປັດຈຸບັນກໍຍັງເຫຼືອບ້ານຍາກຈົນຢູ່ໃນລາວ ເຖິງ 2,289 ບ້ານຫຼືຄິດເປັນ 26 72 ເປີເຊັນ ຂອງຈຳນວນບ້ານ ທັງໝົດ ດັ່ງທີ່ທ່ານບຸນເຮືອງໄດ້ຊີ້ແຈງວ່າ: ຍິ່ງໄປກວ່ານັ້ນ ການພັດທະນາທາງເສດຖະກິດໃນລາວ ໃນລະຍະທີ່ຜ່ານມາກໍຍັງເຮັດ ໃຫ້ເກີດມີບັນຫາກ່ຽວກັບຄວາມແຕກໂຕນກັນ ໃນລະດັບການພັດທະນາທາງເສດຖະກິດ ລະຫວ່າງເຂດເມືອງກັບເຂດຊົນນະບົດ ເພີ້ມຂຶ້ນນັບມືອີກດ້ວຍ ໂດຍຈະເຫັນໄດ້ຈາກການ ພັດທະນາທາງເສດຖະກິດ ໃນເຂດນະຄອນຫລວງວຽງຈັນ ທີ່ຄາດວ່າຈະມີຍອດຜະລິດ ຕະພັນລວມ (GDP) ເຖິງ 29,912 ຕື້ກີບໃນຕະຫລອດແຜນການປີ 2013-2014 ນີ້ ຊຶ່ງຈະຖົວສະເລ່ຍເປັນລາຍໄດ້ຂອງປະຊາຊົນໃນເຂດນະຄອນຫລວງວຽງຈັນໄດ້ເຖິງ 30 ລ້ານກີບ ຫຼື 3,800 ດອນລາຕໍ່ຄົນຕໍ່ປີ ຫາກແຕ່ວ່າສຳຫລັບປະຊາຊົນລາວ ທີ່ຢູ່ແຂວງຜົ້ງສາລີ ກັບຍັງ ມີລາຍໄດ້ສະເລ່ຍພຽງ 6 ລ້ານກີບ ຫຼື 745 ດອນລາຕໍ່ຄົນຕໍ່ປີ ເທົ່ານັ້ນ ໃນຂະນະທີ່ອັດຕາຄວາມຍາກຈົນຂອງປະຊາຊົນລາວ ໃນແຂວງດັ່ງກ່າວກໍຍັງສູງກວ່າ 45 ເປີເຊັນ ຂອງປະຊາກອນ ທັງໝົດ ໃນປັດຈຸບັນ ເພາະສະນັ້ນ ຈຶ່ງເປັນການຍາກຢ່າງຍິ່ງ ທີ່ແຂວງຜົ້ງສາລີຈະສາມາດລົບລ້າງບັນຫາຄວາມຍາກຈົນໄດ້ ຕາມເປົ້າໝາຍທີ່ລັດຖະບານລາວໄດ້ວາງໄວ້ ໃນປີ 2015 ດັ່ງ ກ່າວ ໂດຍນອກຈາກແຂວງຜົ້ງສາລີແລ້ວ ກໍຍັງມີອີກ 9 ແຂວງ ທີ່ມີອັດຕາຄວາມຍາກຈົນ ໃນລະດັບສະເລ່ຍທີ່ສູງເຊັ່ນກັນ ກໍຄື ແຂວງຫົວພັນ ອຸດົມໄຊ ຫລວງນ້ຳທາ ບໍ່ແກ້ວ ໄຊສົມບູນ ຄຳມ່ວນ ເຊກອງ ສາລະວັນ ແລະ ແຂວງອັດຕະປື ໂດຍລັດຖະບານລາວ ໄດ້ວາງເປົ້າໝາຍທີ່ຈະລົບລ້າງບັນຫາຄວາມຍາກຈົນຂອງປະຊາ ຊົນບັນດາເຜົ່າໃຫ້ໄດ້ໂດຍພື້ນຖານພາຍໃນປີ 2015 ກໍຄືການລົດບັນຫາຄວາມຍາກຈົນ ຂອງປະຊາຊົນລາວລົງສູ່ບໍ່ເກີນ 10 ເປີເຊັນຂອງຈຳນວນ ຄອບຄົວທັງໝົດ ໃນປີ 2015 ທັງນີ້ກໍເພື່ອໃຫ້ເປັນພື້ນຖານ ຮອງຮັບເປົ້າໝາຍ ທີ່ພັກປະຊາຊົນປະຕິວັດລາວ ແລະລັດຖະບານລາວ ຈະນຳພາປະເທດຊາດໄປສູ່ການຫລຸດພົ້ນຈາກສະພາບດ້ອຍພັດທະນາ ໃຫ້ໄດ້ພາຍໃນປີ 2020 ຕໍ່ໄປ ຊຶ່ງໃນສະພາບການຕົວຈິງ ກໍຄົງຈະເປັນໄປໄດ້ຍາກ ໂດຍມີ ສາເຫດມາຈາກ ບັນຫາທີ່ກ່ຽວກັບຄວາມແຕກໂຕນກັນ ໃນລະດັບຂອງການພັດທະນາ ດັ່ງກ່າວ ກ່ອນໜ້ານີ້ ທ່ານທອງສິງ ທຳມະວົງ ນາຍົກລັດຖະມົນຕີລາວ ໄດ້ຖະແຫລງວ່າ ການຈັດຕັ້ງປະຕິບັດແຜນການພັດທະນາ ເສດຖະກິດ ແລະສັງຄົມແຫ່ງຊາດ 5 ປີ ຄັ້ງທີ 7 ໃນລະຍະ ເຄິ່ງແຜນການທີ່ຜ່ານມາ ໄດ້ມີໝາກຜົນທີ່ພົ້ນເດັ່ນ ເກີດຂຶ້ນ ໃນຫຼາຍດ້ານ ເຊັ່ນດ້ານເສດຖະກິດ ກໍໄດ້ຂະຫຍາຍຕົວຢ່າງ ຕໍ່ເນື່ອງ ແລະໝັ້ນທ່ຽງ ໂດຍເຮັດໃຫ້ GDP ເພີ້ມຂຶ້ນໃນອັດຕາ ສະເລ່ຍເຖິງ 8 2 ເປີເຊັນຕໍ່ປີ ແລະກໍຖົວສະເລ່ຍເປັນລາຍຮັບ ຂອງປະຊາຊົນລາວໄດ້ເຖິງ 1,500 ດອນລາຕໍ່ຄົນໃນປັດຈຸບັນນີ້ ຍິ່ງໄປກວ່ານັ້ນ ດ້ວຍການຈັດຕັ້ງ ປະຕິບັດແຜນການ ໃນລະຍະ ທີ່ຜ່ານມາດັ່ງກ່າວ ກໍຍັງເຮັດໃຫ້ອັດຕາສະເລ່ຍຄວາມທຸກຍາກ ຂອງປະຊາຊົນລາວລົດລົງ ມາຢູ່ທີ່ລະດັບ 19 ເປີເຊັນ ຂອງຈຳນວນປະຊາກອນທັງໝົດ ຫຼື ບໍ່ເກີນ 14 8 ເປີເຊັນ ຂອງຈຳນວນຄົວເຮືອນທັງໝົດໃນທ້າຍປີ 2013 ທີ່ຜ່ານມາອີກດ້ວຍ